CELEX: C2004/262/74
Language: el
Date: 2004-10-23 00:00:00
Title: Υπόθεση T-300/04: Προσφυγή της easyJet Airline Company Limited κατά της Επιτροπής των Ευρωπαϊκών Κοινοτήτων, που ασκήθηκε στις 15 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/39
            
         Προσφυγή της easyJet Airline Company Limited κατά της Επιτροπής των Ευρωπαϊκών Κοινοτήτων, που ασκήθηκε στις 15 Ιουλίου 2004
   (Υπόθεση T-300/04)
   (2004/C 262/74)
   Γλώσσα διαδικασίας: η αγγλική
   Η εταιρία easyJet Airline Company Limited, Luton, Ηνωμένο Βασίλειο, εκπροσωπούμενη από τον J. Cook και την L. Mills, Solicitors, άσκησε ενώπιον του Πρωτοδικείου των Ευρωπαϊκών Κοινοτήτων στις 15 Ιουλίου 2004 προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 7ης Απριλίου 2004, σχετικά με διαδικασία βάσει του άρθρου 81 της συνθήκης ΕΚ (υπόθεση COMP/38.284/D2 Societé Air France/Alitalia Linee Aeree Italiane S.p.A.),
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα:
   Με την προσβαλλόμενη απόφαση, η Επιτροπή κήρυξε τις διατάξεις του άρθρου 81, παράγραφος 1, της συνθήκης ΕΚ ανεφάρμοστες επί της συμφωνίας συνεργασίας μεταξύ των αεροπορικών εταιριών Air France και Alitalia για την περίοδο από 12 Νοεμβρίου 2001 έως 11 Νοεμβρίου 2007, υπό τον όρο ότι οι εν λόγω εταιρίες συμμορφώνονται προς τις υποχρεώσεις που εμφαίνονται στο παράρτημα της εν λόγω αποφάσεως.
   Η προσφεύγουσα, η οποία είναι αεροπορική εταιρία, ζητεί την ακύρωση της ως άνω αποφάσεως. Ισχυρίζεται ότι η συμφωνία συνεργασίας αποτελεί συγχώνευση των δραστηριοτήτων των συμβαλλομένων μερών ως προς τα δρομολόγια μεταξύ Γαλλίας και Ιταλίας και, ως εκ τούτου, έπρεπε να εκτιμηθεί σύμφωνα με τον κανονισμό (ΕΟΚ) αριθ. 4064/89 του Συμβουλίου (1). Περαιτέρω, η προσφεύγουσα υποστηρίζει ότι η Επιτροπή, μη λαμβάνοντας υπόψη τη θέση των συμβαλλομένων μερών ως αγοραστών αεροπορικών υπηρεσιών και συνάγοντας εσφαλμένως ότι οι δύο αερολιμένες του Παρισιού είναι αντικαταστατοί και ότι οι αερομεταφορείς χαμηλού κόστους δεν αποτελούν βιώσιμη εναλλακτική λύση για επιβάτες που επείγονται να φθάσουν στον προορισμό τους στα δρομολόγια μεταξύ Γαλλίας και Ιταλίας, δεν καθόρισε ορθώς τις οικείες αγορές.
   Επίσης, η προσφεύγουσα θεωρεί ότι η Επιτροπή, προβαίνοντας σε μη προσήκουσα εκτίμηση του δυνητικού ανταγωνισμού μεταξύ των συμβαλλομένων μερών, μη εκτιμώντας ορθώς αν η συμφωνία πληροί τις τέσσερις προϋποθέσεις που καθορίζονται στην παράγραφο 3 του άρθρου 81 ΕΚ και στηρίζοντας τα συμπεράσματά της σε πρόδηλα νομικά σφάλματα και σφάλματα κατά την εκτίμηση, δεν εφάρμοσε ορθώς το άρθρο 81, παράγραφος 1, ΕΚ. Όσoν αφορά τις υποχρεώσεις που εμφαίνονται στο παράρτημα της αποφάσεως, η προσφεύγουσα ισχυρίζεται ότι η Επιτροπή δεν εκτίμησε προσηκόντως την αποτελεσματικότητά τους και το αν αυτές είναι επαρκείς προκειμένου να αποκατασταθεί ο ανταγωνισμός. Τέλος, η προσφεύγουσα υποστηρίζει ότι η προσβαλλόμενη απόφαση δεν περιέχει προσήκουσα αιτιολογία, καθόσον η Επιτροπή δεν εξέτασε αν τα μέρη έχουν δεσπόζουσα θέση σε οποιαδήποτε αγορά και αν το άρθρο 82 ΕΚ έχει εφαρμογή επί της συμφωνίας τους.
   
      (1)  Κανονισμός (ΕΟΚ) αριθ. 4064/89 του Συμβουλίου, της 21ης Δεκεμβρίου 1989, για τον έλεγχο των συγκεντρώσεων μεταξύ επιχειρήσεων (ΕΕ L 257 1990 σ. 13).